આ અંગે પોલીસમાંથી પ્રાપ્ત વિગત મુજબ સને ૨૦૧૫માં વેરાવળમાં વિનાયક પ્લાઝામાં રીયલ ઇન્ડીયા પ્રા.લી. નામની કંપની ની ઓફીસ ખોલી જુદી-જુદી બચત યોજનાઓ અને ડિપોઝીટની સ્કિમ બનાવી હતી. જેમાં રોકાણકારોને એકથી પાંચ વર્ષમાં રોકાણ કરવાથી ૪ ટકાથી લઇને ૧૫ ટકા સુઘીના વળતરની ખાત્રી આપતી સ્કીમ એજન્ટો મારફતે બજારમાં મુકી હતી. આ સ્કીમમાં અંદાજે ૧૫ જેટલો એજન્ટો મારફત ૮૦૦થી વઘુ લોકોએ વર્ષ ૨૦૧૫-૧૬ના ગાળામાં અલગ-અલગ સમયે દૈનિક બચત, માસીક બચત અને ડીપોઝિટની સ્કીમોમાં રૂા.૩,૨૫,૧૨,૭૩૩ જેવી માતબર રકમ કંપનીમાં ડીપોઝિટ કરાવી હતી. આ પૈકીની અમુક રકમ પાકતી મુદતે પૂર્ણ થતા રકમ મેળવવા કંપનીની ઓફીસે જૂન-૨૦૧૬ માં ગયેલ ત્યારે કંપની બંઘ થઇ ગયેલ હોવાનું જણાયેલ હતું અને ત્યારબાદ ચારથી પાંચ એજન્ટો એ કંપનીના લખનઉ મુકામે ડીરેકટર્સ અને એમ.ડી. પ્રદીપ ગુપ્તાને રૂબરૂ મળી રકમની માંગણી કરેલ હતી. જેની સામે ગુપ્તા એ જણાવ્યું કે, કંપનીએ જમીન ખરીદ કરેલ હોય તે વેચાણ થઇ જશે એટલે તમામ ગ્રાહકોના પૈસા લાભ સહીતના પરત આપવાની ખાત્રી આપેલ હતી, પરંતુ રકમ આજદિન સુઘી પરત આપી ન હતી.